b'\n_START_ARTICLE_\nTulipunainen kirjain (vuoden 1995 elokuva)\n_START_SECTION_\nJuoni\n_START_PARAGRAPH_\nTulipunainen kirjain sijoittuu 1660-luvun puritaaniseen Bostoniin. Englantilaiset Roger (Robert Duvall) ja Hester Prynne (Demi Moore) muuttavat Englannista Massachusettsin lahden siirtokunnan ahdasmieliseen, uskonnolliseen uudisasukasyhteis\xc3\xb6\xc3\xb6n luomaan uutta el\xc3\xa4m\xc3\xa4\xc3\xa4. Pian Hester rakastuu paikalliseen pastoriin, Arthur Dimmesdaleen (Gary Oldman), mutta h\xc3\xa4n k\xc3\xa4tkee tunteensa. Kun Hester saa tiedon intiaanien tappaneen Rogerin, h\xc3\xa4n ja pastori antautuvat intohimolleen. Hester tulee raskaaksi, mutta h\xc3\xa4n ei suostu kertomaan lapsen is\xc3\xa4\xc3\xa4. Intiaanien vankina ollut Roger palaa elossa kotiin. Hester synnytt\xc3\xa4\xc3\xa4 lapsen ja joutuu kyl\xc3\xa4l\xc3\xa4isten kiroamaksi, mutta piinattunakaan h\xc3\xa4n ei paljasta lapsensa is\xc3\xa4n nime\xc3\xa4. Hester tuomitaan yksin\xc3\xa4isyyteen ja kantamaan vaatteissaan aviorikoksen tulipunaista merkki\xc3\xa4. Pian t\xc3\xa4m\xc3\xa4n j\xc3\xa4lkeen intiaanien ja siirtolaisten v\xc3\xa4lille syttyy sota.\n_START_SECTION_\nTuotanto\n_START_PARAGRAPH_\nEnnen Demi Mooren palkkaamista Hester Prynnen rooliin harkittiin my\xc3\xb6s Sharon Stonea ja Meg Ryania, joka olisi halunnut roolin. Ennen Gary Oldmanin ja Robert Duvallin kiinnitt\xc3\xa4mist\xc3\xa4 Richard Gere\xc3\xa4, Daniel Day-Lewisia, Liam Neesonia ja Anthony Hopkinsia kaavailtiin elokuvan miesp\xc3\xa4\xc3\xa4osiin._NEWLINE_Tulipunaisen kirjaimen kuvaukset alkoivat 7. elokuuta 1994. Elokuva kuvattiin Technicolor-elokuvausmenetelm\xc3\xa4ll\xc3\xa4 Nova Scotian ja Brittil\xc3\xa4isen Kolumbian provinsseissa Kanadassa. Nova Scotiassa elokuvan kuvauspaikkoina olivat Shelburnen ja Yarmouthin kaupungit. Brittil\xc3\xa4isess\xc3\xa4 Kolumbiassa elokuvaa kuvattiin Vancouverinsaaren Campbell Riverin kaupungissa, Oyster Riverin kyl\xc3\xa4ss\xc3\xa4 ja Strathcona Provincial Parkissa. Tulipunaisen kirjaimen budjettina oli 46-50 miljoonaa dollaria, ja sen tuotantoyhti\xc3\xb6in\xc3\xa4 olivat Allied Stars Ltd, Cinergi Pictures Entertainment, Hollywood Pictures, LightMotive Films ja Moving Pictures. Elokuvan kuvaukset saatiin p\xc3\xa4\xc3\xa4t\xc3\xb6kseen 21. marraskuuta 1994.\n_START_SECTION_\nJulkaisu\n_START_PARAGRAPH_\nTulipunainen kirjain sai ensi-iltansa Yhdysvalloissa 13. lokakuuta 1995, ja sen Yhdysvaltain teatterilevityksest\xc3\xa4 vastasi Buena Vista Pictures. Elokuva tuotti avausviikonloppunaan Yhdysvalloissa 4 119 086 dollaria 1 510 elokuvateatterissa. Se tuotti Yhdysvalloissa teatterikierroksensa aikana yhteens\xc3\xa4 10 382 407 dollaria 1 518 elokuvateatterissa. Ulkomaiden lipputuloista ei ole tietoa. Suomessa Tulipunainen kirjain sai teatteriensi-iltansa 26. huhtikuuta 1996. Finnkino Oy oli elokuvan teatterilevitt\xc3\xa4j\xc3\xa4n\xc3\xa4 Suomessa. Elokuva oli Suomessa 115. katsotuin elokuva 2 938 hengen katsojam\xc3\xa4\xc3\xa4r\xc3\xa4ll\xc3\xa4\xc3\xa4n vuonna 1996. Tulipunainen kirjain julkaistiin Yhdysvalloissa VHS:lle 16. huhtikuuta 1996 ja DVD:lle 4. kes\xc3\xa4kuuta 2002. Suomessa elokuva julkaistiin VHS:lle ja DVD:lle 24. syyskuuta 2004. Elokuvan Suomen VHS- ja DVD-julkaisujen levitt\xc3\xa4j\xc3\xa4n\xc3\xa4 oli Finnkino Oy.\n_START_SECTION_\nVastaanotto\n_START_PARAGRAPH_\nTulipunainen kirjain on saanut elokuvakriitikoilta kielteisen vastaanoton. Rotten Tomatoes -sivuston mukaan 14% kriitikoista on antanut elokuvalle positiivisen arvosanan 3/10 keskiarvolla. Ker\xc3\xa4ys perustuu 35 arviointiin. 20 413 k\xc3\xa4ytt\xc3\xa4j\xc3\xa4st\xc3\xa4 41% on antanut elokuvalle positiivisen arvosanan 2,8/5 keskiarvolla. Internet Movie Databasen 12 073 k\xc3\xa4ytt\xc3\xa4j\xc3\xa4\xc3\xa4 on antanut elokuvalle keskiarvon 5,1/10. Elokuvakriitikot ovat kritisoineet elokuvaa siit\xc3\xa4, miten elokuvantekij\xc3\xa4t ovat tehneet elokuvasta alkuper\xc3\xa4isest\xc3\xa4 romaanista poiketen eroottisen ja j\xc3\xa4rjett\xc3\xb6m\xc3\xa4n. Demi Moore puolusti elokuvaa, etenkin sen muutettua loppua. H\xc3\xa4n kertoi, ett\xc3\xa4 elokuvantekij\xc3\xa4t halusivat kertoa tarinan, joka poikkesi pakosta romaanista, jonka h\xc3\xa4n sanoi olevan \xe2\x80\x9dhyvin hidas ja ei-elokuvallinen\xe2\x80\x9d. H\xc3\xa4n lis\xc3\xa4si, ett\xc3\xa4 romaanin alkuper\xc3\xa4inen tarina sopisi paremmin minisarjaksi, ja ett\xc3\xa4 elokuvan tarina tarvitsi erilaisen lopun, jotta elokuvantekij\xc3\xb6iden v\xc3\xa4litt\xc3\xa4m\xc3\xa4 \xe2\x80\x9dHester Prynnen perimm\xc3\xa4inen sanoma\xe2\x80\x9d ei katoaisi.'